## Pravilnik o vrsti i količini predmeta kućanstva i osobnih stvari koje se mogu uvoziti temeljem carinskih i poreznih povlastica useljenika i povratnika

### NN 22/1998 (19.2.1998.), Pravilnik o vrsti i količini predmeta kućanstva i osobnih stvari koje se mogu uvoziti temeljem carinskih i poreznih povlastica useljenika i povratnika

# **MINISTARSTVO FINANCIJA**

Na temelju članka 27. stavak 1. točka 3. i 4. i članka 32. Carinskog
zakona ("Narodne novine", br. 53A/91, 33/92, 106/93 i 92/94) i točke IV.
Odluke o predmetima koji se uvoze, unose ili primaju u carinsko područje
Republike Hrvatske, a ne smatraju se carinskom robom ("Narodne novine",
br. 142/97), ministar financija donosi

## **PRAVILNIK**

### **O VRSTI I KOLIČINI PREDMETA KUĆANSTVA I OSOBNIH STVARI KOJE SE MOGU UVOZITI TEMELJEM CARINSKIH I POREZNIH POVLASTICA USELJENIKA I POVRATNIKA**

Članak 1.

Ovim pravilnikom uređuje se:

a) lista predmeta kućanstva i osobnih stvari koje useljenici ili povratnici
iz inozemstva uvoze, unose ili primaju u carinsko područje Republike Hrvatske:

- rabljene stvari, koje kao necarinska roba ne podliježu obvezi plaćanja
carine, poreza i drugih davanja koja se plaćaju u postupku uvoznoga carinjenja
robe,

- ostale stvari, koje su po osnovi carinskih povlastica oslobođene od
plaćanja carine,

b) postupak ostvarivanja carinskih i poreznih povlastica useljenika
i povratnika, te

c) način evidentiranja korištenja ostvarenja povlastica po tom osnovu.

Članak 2.

Useljenicima i povratnicima u smislu ovoga pravilnika, smatraju se:

a) hrvatski državljani i građani hrvatske narodnosti koji se doseljavaju
iz drugih država nastalih raspadom bivše SFRJ (hrvatski useljenici),

b) hrvatski državljani koji se vraćaju s rada odnosno boravka u inozemstvu
(povratnici),

c) hrvatski državljani koji su prema propisima o izbjeglicama i prognanicima
imali status izbjeglice u stranim državama, te se po prestanku toga statusa
vraćaju iz inozemstva (hrvatske izbjeglice), te

d) stranci koji su stekli hrvatsko državljanstvo, odnosno kojima je
odobren boravak u Republici Hrvatskoj po osnovi trajnog nastanjenja ili
priznatog statusa izbjeglice (useljenici stranci).

Članak 3.

Povratnici s privremenoga rada odnosno boravka iz inozemstva i stranci
koji su stekli hrvatsko državljanstvo, odnosno stranci kojima je odobren
boravak u Republici Hrvatskoj po osnovi trajnog nastanjenja ili priznatog
statusa izbjeglice, po osnovi carinskih povlastica iz članka 27. stavak
1. točka 3. i 4. Carinskog zakona i na tim odredbama utemeljenim propisima
o vrsti, količini i vrijednosti predmeta koji se uvoze uz primjenu carinskih
povlastica, mogu uvesti, unijeti ili primiti predmete kućanstva i osobne
stvari, sukladno slijedećoj listi:

 1. televizor (do 2 komada),

 2. prijenosni televizor, veličine ekrana do 51 cm,

 3. video-rekorder ili video player, s kazetama (do 50 komada),

 4. video-kamera,

 5. radio-prijamnik,

 6. prijenosni radio prijamnik,

 7. magnetofon ili kazetofon, s trakama ili kazetama (do 100 komada),

 8. gramofon ili CD prijamnik, s pločama ili disketama (do 100 komada),

 9. muzički komplet - linija,

10. fotografski aparat (2 komada),

11. kino-kamera,

12. pisaći stroj,

13. hladnjak za kućanstvo (2 komada),

14. zamrzivač za kućanstvo,

15. uređaj za klimatizaciju stambenih prostorija,

16. električni, plinski ili kombinirati štednjak (2 komada),

17. mikrovalna pećnica,

18. električni roštilj,

19. električna ili plinska grijala (3 komada),

20. usisivač prašine (2 komada),

21. stroj za pranje tepiha,

22. stroj za pranje rublja,

23. stroj za sušenje rublja,

24. stroj za glačanje rublja,

25. stroj za pranje posuđa

26. kuhinjski mikseri (2 kompleta),

27. mlinac za kavu,

28. šivaći stroj,

29. stroj za pletenje,

30. elektronični računar (3 komada),

31. kućni ili osobni računar (1 komplet),

32. osobni automobil, samo rabljeni,

33. strojevi i alat za uporabu u kućanstvu, u vrijednosti do 6.000 kn,

34. sportski rekviziti i sportska oprema (do 3 kompleta po članu kućanstva),

35. bicikl bez motora (3 komada),

36. motocikl ili bicikl s motorom,

37. stolni servis i drugi pribor za jelo, do 12 osoba,

38. posuđe i drugi kuhinjski predmeti,

39. tepisi (do 5 komada),

40. klavir (1 komad) i drugi muzički instrumenti (2 komada),

41. namještaj, posteljina, zavjese, lusteri ili druga rasvjetna tijela,
u količini primjerenoj broju članova kućanstva,

42. slike i drugi umjetnički predmeti,

43. zbirke maraka, starog novca i slične zbirke,

44. ukrasni predmeti, uključujući i folklorne predmete, te

45. šivani tekstilni, kožni i krzneni predmeti za osobnu uporabu, uporabu
članova kućanstva i kućnu uporabu.

Predmetima kućanstva iz stavka 1. ovoga članka smatraju se i drugi predmeti
koje je korisnik povlastice i drugi članovi njegovoga kućanstva rabili
u svojem kućanstvu u inozemstvu, osim kamp prikolica, te jahti ili drugih
plovnih objekata za odmor i rekreaciju, ako vjerodostojnim ispravama dokažu
da su ih u inozemstvu rabili najmanje godinu dana prije podnošenja zahtjeva
za ostvarivanje carinske povlastice.

Članak 4.

Stvari koje je povratnik s rada odnosno boravka iz inozemstva rabio
godinu ili više dana (članak 3.), ne podliježu ni plaćanju poreza na dodanu
vrijednost.

Smatra se da je ovlaštenoj carinarnici podnijet zahtjev povratnika s
rada ili boravka u inozemstvu za ostvarivanje porezne povlastice glede
rabljenih predmeta kućanstva i osobnih stvari (necarinska roba), ako je
u listi podnijetoj ovlaštenoj carinarnici posebno uz odgovarajući redni
broj liste stavljanjem oznake za necarinsku robu (NCR) ili na drugi odgovarajući
način naznačeno da se radi o rabljenoj robi.

Članak 5.

Zahtjev za ostvarivanje carinske i porezne povlastice povratnika s rada
odnosno boravka iz inozemstva, mora se podnijeti u roku šest mjeseci od
dana doseljavanja odnosno povratka u Hrvatsku.

Uz zahtjev iz stavka 1. ovoga članka, pored isprava utvrđenih propisima
o ostvarivanju carinskih povlastica, mora se podnijeti isprava kojom se
dokazuje prestanak prebivanja odnosno boravka u državi iz koje se vraćaju.

Na obrazloženi zahtjev povratnika s rada ili boravka iz izvaneuropskih
zemalja, podnijet prije isteka roka iz stavka 1. ovoga članka, ovlaštena
carinarnica može rok za ostvarivanje povlastice produžiti do isteka godinu
dana od dana povratka.

Članak 6.

Carinska i porezna povlastica hrvatskih državljana i građana hrvatske
narodnosti koji se doseljavaju iz drugih država nastalih raspadom bivše
SFRJ (necarinska roba), ostvaruje se na temelju pisanoga zahtjeva korisnika
povlastice.

Uz zahtjev iz stavka 1. ovoga članka, ovlaštenoj carinarnici podnosi
se:

a) domovnica ili druga isprava o hrvatskom državljanstvu,

b) isprava kojom se dokazuje dotadanje prebivanje na području jedne
od država nastalih raspadom bivše SFRJ,

c) isprava kojom se dokazuje prebivanje na području Republike Hrvatske,
te

d) lista rabljenih predmeta kućanstva i osobnih stvari, koje korisnik
povlastice uvozi ili unosi.

Carinska i porezna povlastica iz stavka 1. ovoga članka može se ostvariti
samo jednokratno, u roku šest mjeseci od dana stjecanja prebivališta korisnika
povlastice u Republici Hrvatskoj.

Pri ovjeri liste predmeta kućanstva i osobnih stvari, glede njihove
vrste i količine bit će mjerodavna lista iz članka 3. stavak 1. i 2. ovoga
pravilnika.

Članak 7.

Carinska i porezna povlastica hrvatskih državljana, koji su prema hrvatskim
propisima imali status izbjeglice u stranim državama, pa se po prestanku
toga statusa vraćaju u Republiku Hrvatsku (necarinska roba), ostvaruje
se na temelju pisanoga zahtjeva korisnika povlastice.

Uz zahtjev iz stavka 1. ovoga članka, ovlaštenoj carinarnici podnosi
se:

a) isprava kojom se dokazuje hrvatsko državljanstvo i prebivalište na
području Republike Hrvatske,

b) isprava kojom dokazuje status izbjeglice s reguliranim prema propisima
o izbjeglicama i prognanicima,

c) pisana izjava da tijekom boravka nije izbjegavao izvršavanje obveza
prema propisima o obrani ili drugih zakonom utvrđenih obveza prema Republici
Hrvatskoj, te

d) lista predmeta kućanstva i osobnih stvari, koje korisnik povlastice
uvozi ili unosi.

Pri ovjeri liste predmeta kućanstva i osobnih stvari, glede njihove
vrste i količine bit će mjerodavna lista iz članka 3. stavak 1. ovoga pravilnika.

Carinska i porezna povlastica iz stavaka 1. ovoga članka može se ostvariti
samo jednokratno, u roku tri mjeseca od dana povratka korisnika povlastice
iz države u kojoj je imao priznati status izbjeglice u Republiku Hrvatsku.

Članak 8.

Udovoljava li se u cijelosti zahtjevu korisnika carinske i porezne povlastice
po propisima o necarinskoj robi, ovlaštena carinarnica donosi rješenje
u obliku bilješke na zahtjevu, koja glasi:

"Necarinska roba po osnovi točke II. podtočka \*. Odluke o predmetima
koji se uvoze, unose ili primaju u carinsko područje Republike Hrvatske,
a ne smatraju se carinskom robom ("Narodne novine", br. 142/97), zaključno
s rednim brojem \*\*.",

uz naznaku identifikacijskih podataka akta, te potpis ovlaštenoga carinskog
službenika i pečat carinarnice.

Na zadnjoj stranici putovnice carinarnica koja je ovjerila listu za
ostvarivanje carinske povlastice i porezne povlastice po osnovi necarinske
robe, evidentira ostvarivanje porezne povlastice upisom velikim tiskanim
slovima bilješke "NCR", s naznakom godine u kojoj je povlastica ostvarena
(npr. "NCR/98").

Članak 9.

Uz listu predmeta kućanstva povratnika s rada odnosno boravka u inozemstvu
(članak 3.), koja sadrži i rabljene predmete koji se uvoze po osnovi povlastice
za necarinsku robu, te listu predmeta hrvatskih useljenika (članak 6.)
i hrvatskih izbjeglica povratnika (članak 7.) koji se uvoze ili unose kao
necarinska roba, ovlaštenoj carinarnici podnose se na uvid i računi ili
druge vjerodostojne isprave o nabavci ili posjedovanju odgovarajućega predmeta
najmanje godinu dana prije doseljenja u Hrvatsku.

Ne raspolaže li korisnik povlastice s ispravama iz stavka 1. ovoga članka,
ovlašteni carinski službenik će prilikom pregleda stvari koje se uvoze
ili unose utvrditi da li se radi o predmetima koji udovoljavaju uvjetima
iz stavka 1. ovoga članka.

Za motorna vozila i druge predmete, koji prema posebnim propisima, podliježu
obvezatnoj registraciji, duljina razdoblja iz stavka 1. ovoga članka utvrđuje
se uvidom u odgovarajuće strane vlasničke ili prometne isprave.

Članak 10.

Lista predmeta kućanstva i osobnih stvari, koje korisnik uvozi ili unosi
kao necarinsku robu, mora sadržavati:

a) identifikacijske podatke o korisniku povlastice:

- ime i prezime,

- jedinstveni matični broj građana (JMBG),

- adresu korisnika povlastice u Republici Hrvatskoj,

b) naznaku statusa korisnika povlastice (povratnik, povratnik izbjeglica,
hrvatski useljenik ili stranac useljenik)

c) naziv "Lista predmeta kućanstva i osobnih stvari koje se uvoze uz
carinsku i poreznu povlasticu"

d) podatke o robi koja se uvozi: redni broj, naziv i količina robe,
a kada se na listi podnijetoj od strane povratnika nalaze i rabljeni predmeti,
tada i oznaka za necarinsku robu (NCR) uz naziv odgovarajuće robe.

Listu predmeta iz stavka 1. ovoga članka ovjerava ovlaštena carinarnica
u dva primjerka, od kojih jedan uručuje korisniku povlastice, a drugi zadržava
za službenu uporabu, radi evidentiranja uvoza ostvarenog po osnovi predmetnoga
zahtjeva.

Po izvršenoj ovjeri od strane ovlaštene carinarnice, lista se može mijenjati
odnosno dopunjavati, ako su ispunjeni uvjeti za ponavljanje postupka ili
drugoga pravnoga lijeka, sukladno propisima o općem upravnom postupku.

Članak 11.

Evidencija o ostvarivanju carinskih i poreznih povlastica useljenika
i povratnika vodi se putem unošenja službenih bilješki na ovjerenom primjerku
liste iz članka 9. stavak 3. ovoga pravilnika, koji se uručuje korisniku
povlastice i na primjerku liste koji ostaje u spisu ovlaštene carinarnice.

Evidencija iz stavka 1. vodi se na način, da ovlašteni carinski službenik
okruži redni broj robe koja se uvozi uz povlasticu, te iza naziva robe
naznačene od korisnika povlastice:

a) u slučaju uvoza odnosno unosa robe uz carinsku i poreznu povlasticu
(necarinska roba) upiše oznaku "NCR", a kada se uvozi roba koja prema posebnim
propisima podliježe obvezi registracije i naznaku identifikacijskih podataka
uvozne carinske isprave, datum upisa, te stavi otisak svojega faksimila,
odnosno

b) u slučaju uvoza ili unosa robe samo uz carinsku povlasticu, iza naziva
robe upiše bilješku s naznakom količine i vrijednosti robe koja se uvozi
i identifikacijske podatke uvozne carinske isprave, te stavi otisak svojega
faksimila.

Upis podataka iz stavka 1. ovoga članka obavlja carinarnica koja provodi
postupak uvoznoga carinjenja odgovarajuće robe.

Članak 12.

Necarinska roba uvezena uz carinsku i poreznu povlasticu useljenika
i povratnika nalazi se pod carinskim nadzorom, tijekom razdoblja od jedne
godine od dana uvoza odnosno unosa.

Ako se roba iz stavka 1. ovoga članka proda ili na drugi način otuđi
ili dade drugome na uporabu, smatrat će se da je uvezena u komercijalne
svrhe, te će ovlaštena carinarnica na zahtjev korisnika povlastice ili
po službenoj dužnosti obračunati i naplatiti carinu, porez i druga davanja
koja je valjalo platiti u postupku uvoznoga carinjenja te robe.

Članak 13.

Korisnici, koji carinske povlastice iz članka 6. i 7. ovoga pravilnika
nisu ostvarili do dana njegova stupanja na snagu, mogu to učiniti glede
predmeta kućanstva i osobnih stvari koje uvoze ili unose:

a) iz drugih država nastalih raspadom bivše SFRJ (članak 6.), u roku
šest mjeseci od dana stupanja ovoga pravilnika na snagu, odnosno

b) iz stranih država u kojima su prema hrvatskim propisima imali status
izbjeglice, pa se po prestanku toga statusa vraćaju u Republiku Hrvatsku
(članak 7.), u roku tri mjeseca po stupanju ovoga pravilnika na snagu.

Članak 14.

Stupanjem na snagu ovoga pravilnika prestaje važiti Pravilnik o vrsti
i količini predmeta kućanstva koji se mogu uvoziti temeljem carinske povlastice
iz članka 27. stavak 1. točka 3. i 4. Carinskog zakona ("Narodne novine",
br. 63/92 i 106/95.).

Članak 15.

Ovaj pravilnik stupa na snagu osmoga dana od dana objave u "Narodnim
novinama".

Klasa: 413-01-98-01/237
Urbroj: 513-02-02/01-98-1
Zagreb, 13. veljače 1998.

Ministar financija
**mr. Borislav Škegro,** v. r.

Pravilnik, NN 22/1998-284